
Maria Aas – 2 Øk.Ad.

Innledning

Jeg tok 2. året på Øk.Ad. på Universidad Complutense de Madrid, og dro ned en måned før studiestart for å følge et spanskkurs for Erasmusstudentene i september (et kurs som for øvrig anbefales!).  Siden jeg var den første fra HiO som skulle ta 2. året på Complutense, måtte jeg selv finne fag som tilsvarte de norske fagene.  Dette var vanskeligere enn jeg trodde på forhånd, men etter å ha vært innom flere forelesninger de første ukene for å få et inntrykk av fagene, gikk det likevel i orden til slutt.

Nivået på fagene var veldig variabelt, avhengig av læreren som underviste.  Jeg har derfor skrevet en kort beskrivelse av hvert fag, slik at fremtidige studenter får vite hvilke fag og lærere som er bra, og hvilke de bør unngå!

Fagbeskrivelse:

Contabilidad de costes (internregnskap):

Lærer: Lourdes Rodríguez Vilariño

Kurset går over hele året, med tre undervisningstimer per uke.  All undervisning er oppgavebasert, med kun et minimum av teori.  Pensumbok på 400 sider med teori og oppgaver må kjøpes.  Læreren er veldig systematisk og dyktig, og lett forståelig både språklig og faglig.

Pensum:

1. Kostnadsbegrep og beslutningsprosessen

2. Differansekostnader, alternativkostnader og KRV-analyse

3. Produktvalg

4. Prisvalg

5. Inversteringsbeslutninger

6. Prosesskalkulasjon

7. Ordrekalkulasjon

8. Bidragsmetode

9. ABC-regnskap

10. Standardkost og budsjettering

Econimía de la empresa 1 (bed.øk.):

Lærer: Carlos Castilla

Kurset går over 2. semester med fire undervisningstimer per uke.  Faget består av fire deler; generelt om bed.øk., finansiering, markedsføring og bedriftsledelse, men det var finansieringsdelen som ble prioritert.  Vi fikk beskjed om at pensumbok på 400 sider måtte kjøpes, men den ble lite brukt.  Alle timene var helt like; læreren la transparenter på overhead’en, og vi  skrev av.  Både teori og oppgaveløsning var ren notatavskrivning fordi læreren foretrakk å fortelle morsomme historier fremfor å forklare faget (!).  Det var dette faget jeg syntes var vanskeligst, men med en annen lærer hadde det sikkert gått lettere.

Pensum:

1. Generelt om bed.øk. ulike bedriftstyper, målsetting og utviklingsmuligheter for bedrifter.

2. Investering

3. Finansiering

4. Kapitalkostnad

5. Introduksjon til markedsføring

Dirección comercial (markedsføring)

Lærer: Maria Avello

Kurset går over begge semester, med tre undervisningstimer i uken.  Man har ingen pensumlitteratur bortsett fra notatene man skriver i timen.  Markedsføringstimene var de jeg likte best; læreren var veldig flink og den mest moderne i undervisningsopplegget.  Timene var både teoretiske og praktiske, og med en god del gruppearbeid og case-oppgaver man måtte levere inn.  For å gå opp til eksamen kreves godkjent et stort gruppearbeid som leveres i to deler, én til hvert semester.  Oppgaven går ut på å analysere markedsføringen til et kjent merke man selv kan velge.  I tillegg ble det over hele året arrangert foredrag, der topplederne av noen av Spanias største bedrifter snakket om ulike aspekter ved sin markedsføring.

Pensum:

1. Markedsføringens omgivelser og funksjoner (med SWOT-analyse)

2. Marked og etterspørsel (med analyse av segmentering og kjøpsatferd)

3. Informasjonssystemer

4. Marketing Mix

5. Markedsføringsplan

Politca económica (økonomisk politikk)

Lærer: Pilar Orduna Díez

Faget går 1. semester med tre undervisningstimer per uke.  Imidlertid pleide læreren å enten komme for sent, eller ikke møte opp i det hele tatt, så undervisningen var i realiteten mye mindre.  I timene fikk vi utdelt kopier av diverse bøker, og vi bladde gjennom disse mens hun fortalte hvilke avsnitt som var de viktigste.  Timene var totalt unyttige (etter hvert var det svært få som gadd møte opp…), og det er første gang at jeg har hatt en lærer som virker helt uinteressert i å undervise!  Vi måtte imidlertid skrive en stor oppgave om et selvvalgt tema fra pensum.  Jeg skrev om euro’en, og fikk dermed en del ut av faget likevel.

Política económica internacional (internasjonal økonomisk politikk)

Lærer: Carolina Hernández Rubio

Kurset gikk over 2. semester med tre timer i uken.  Heller ikke i dette faget var det noen spesiell pensumlitteratur, man måtte i stedet skrive notater av det læreren sa.  Læreren var veldig dyktig og faget var interessant!

Pensum:

1. Interrelasjon mellom åpne økonomier

2. Det internasjonale monetære system 1870-1973

3. Bretton Woods og IMF

4. Argumenter for og imot flytende valutakurs

5. Internasjonal koordinering av økonomisk politikk

6. Det multilaterale handelssystem: fra GATT til verdens Handelsorganisasjon

7. Det internasjonale kapitalmarked

8. U-land: gjeldsproblematikken

Inglés 3 (engelsk):

Lærer: Marta García Abós

Definitivt de minst arbeidskrevende timene!  Vi hadde tre timer i uken over hele året.  Det meste av undervisningen foregikk på spansk, så faget kan være OK for å snappe opp noen spanske gloser.  Vi hadde verken litterært eller samfunnsfaglig pensum, men brukte en del tid på engelskspråklige sider på Internaett i tillegg til vanlig undervisning i grammatikk og bedriftsengelsk. Nivået var så lavt at det til tider ble kjedelig…

Comercio exterior (eksport)

Lærer:  Rafael Alvarez Avello

Undervisningen foregår i 1. semester med to timer i uken.  Vi hadde ingen pensumlitteratur, men måtte skrive notater i timene.  Faget skulle egentlig bestått av tre deler (teknikker og mekanismer i utenrikshandelen, studie av den internasjonale økonomiske situasjonen og internasjonal markedsføring), men vi rakk bare den første delen.

Pensum:

1. Introduksjon.  Finans- og valutamarkeder

2. Euromarked

3. Kontraktskriving

4. Inkotermer

5. Betalingsformer

6. Varetransport

7. Handelspolitikk

Konklusjon:

Jeg sitter igjen med både positive og negative inntrykk.  Når det gjelder det faglige, syntes jeg undervisningen varierte veldig fra lærer til lærer; noen var veldig dårlige, og andre veldig flinke.  Imidlertid er det flere lærere som underviser i de største fagene, så man kan prøve å sette sammen en timeplan med de beste.  Måten å studere på er ganske annerledes enn i Norge, med mye notatskrivning og lite pensumlitteratur.  Likevel føler jeg undervisningen der er mer teoretisk og nokså gammeldags.  Studentene brukte mye tid på ren pugging, og kollokviegrupper eksisterte ikke.  Noe av det mest positive synes jeg var at klassene var veldig små sammenlignet med skoler i Norge.

Sosialt sett var det lite som skjedde på skolen.  Siden de fleste er født og oppvokst i Madrid, og derfor er ”etablerte” i byen, virket de som de var lite interesserte i å skape et studentmiljø.  Få av Erasmusstudentene ble noe særlig kjent med spanjolene, men det skyldes vel også at mens de gikk i samme klasse i de fleste fag, hoppet vi fra klasse til klasse, noe som gjorde det vanskeligere å bli godt kjent.  De fleste utenlandske studenter hadde derfor mesteparten av vennekretsen utenfor skolen, men hvis man går på Erasmusarrangementene og utforsker Madrids enorme natteliv, er det ikke vanskelig å treffe folk!

Når det gjelder selve Erasmusprogrammet hadde jeg det økonomisk mye bedre enn som student i Norge.  Jeg følte også jeg fikk god informasjon fra HiO da jeg reiste, mens organiseringen i Madrid var heller dårlig.  De fleste var rimelig frustrerte over mangel på informasjon fra Erasmuskoordinatoren der (og info’en han ga oss var som regel feil), men på den måten ble man i hvert fall vant til å ordne opp selv…

Totalt sett er jeg veldig fornøyd med året.  De første månedene var det veldig slitsomt med fagvalg, språkproblemer og tilspasning til en annen studiekultur, men det gikk seg til etter hvert.  Jeg føler at det jeg kanskje har mistet faglig, har blitt mer enn oppveid med det jeg har fått igjen av språk, kultur og personlige opplevelser.

